P. Paška, poslanec: (2004-06-30):
Dámy a páni, ja naozaj verím v nezávislosť súdnictva. Som presvedčený a povedala to a je to taký moment z pripomienkového konania, tuším pani legislatívka z ministerstva práce a sociálnych vecí, veď my nakoniec nevieme prejudikovať súdy v občianskych konaniach, môžeme ich ohraničiť, a preto si myslím, že tento návrh za takých podmienok, kde veľmi jasne špecifikuje, kedy a akým spôsobom môže súd rozhodnúť, je úplne správny. Ja verím, že naše súdy sú objektívne a v prevažnej väčšine rozhodujú správne a pre mňa nie je možné prijať filozofiu vytvárania legislatívnych noriem apriori vo vedomí, že systém súdnictva koná nekalým spôsobom alebo že vymožiteľnosť práva na Slovensku nefunguje. Som presvedčený, že tá filozofia by mala fungovať inak. Dámy a páni, toľko k obsahu zákona. Poďme však k ďalšej závažnej problematike, ktorá súvisí tak trochu aj s tým, čo sa udialo včera pri hlasovaní v tejto Národnej rade. Pán minister, a opäť treba povedať, objektívne dokumentujúc požiadal pri návrhu tohto zákona vo výbore pre zdravotníctvo rozšírenie opäť pre zákon 273 z dôvodu možnosti naplniť uznesenia vlády z 19. mája, ktoré hovorí o oddlžení zdravotníctva, na ktoré všetci, ktorí robíme v zdravotníctve, tak dlho čakáme. Dámy a páni, včerajšie hlasovanie Národnej rady, ktoré schválilo v 7. bode spoločnej správy v čl. 1 v 21. bode v § 282a ods. 1 návrh, že sa slová „Sociálna poisťovňa môže“ nahrádzajú slovami „Sociálna poisťovňa nesmie“, závažným spôsobom zasiahla do celého procesu oddlženia, pretože celá konštrukcia oddlženia zdravotníctva, postavená na veľmi komplikovaných zápočtoch medzi daňovými pohľadávkami, medzi pohľadávkami sociálnej poisťovne voči poskytovateľom zdravotnej starostlivosti, medzi pohľadávkami súvisiacimi s prerozdeľovacieho účtu a medzi príslušenstvami, napríklad tohto prerozdeľovacieho účtu, ktoré sú obsahom návrhu aj tohto zákona v hlave 3, kde sa otvára zákon 273, dámy a páni, padla. Neviem, či si uvedomujete, že sme včera odhlasovali, že nie je možné obchodovať a narábať s pohľadávkami sociálnej poisťovne. Objem pohľadávok sociálnej poisťovne voči poskytovateľom zdravotníckej starostlivosti dosahoval niekoľko miliárd korún a mal byť cez Veriteľa, a. s., započítaný alebo odkúpený pohľadávkami daňového úradu voči neplatičom daní za 20 miliónov korún a zaplatený tak, aby zdravotnícke zariadenia zostali oddlžené. Vzhľadom na to, že sa ukázalo, dámy a páni, že platí nielen zákon o zachovaní hmoty a energie, ale tak ako som to už raz spomenul, aj zákon o zachovaní peňazí a nie je možné robiť „obchod“, v úvodzovkách, na papieri a nie je možné stavať konštrukcie fungovania zdravotníctva na imaginárnych peniazoch v konštrukcii akýchsi zápočtov a oddlžovania. Veľmi jasne sa ukázalo, a to treba zdôrazniť, že objem niekoľkých miliárd korún pohľadávok Sociálnej poisťovne voči zdravotníckym zariadeniam je dlhom štátu. A chcem aj z tohto miesta vyzvať nielen ministra zdravotníctva, ale aj ministra financií a podpredsedu vlády pána Mikloša, aby konečne do systému prišli reálne peniaze. Spýtajte sa manažmentov zdravotníckych zariadení, jednoducho žiadne komplikované zápočtové schémy nevyriešia elementárny dlh, že nemajú lôžkové zariadenia, na toaletný papier, že nemajú na základné lieky, že si musia pacienti v ťažkých stavoch nosiť od príborov až neviem po čo. V tomto som presvedčený, že by sme mali požiadavky pána ministra podporiť a nedá mi, aby som v tejto súvislosti nespomenul, že asi jeho najkardinálnejšou chybou boli pri nástupe do funkcie vyhlásenia, že on pre reformu zdravotníctva nepotrebuje peniaze. Som veľmi zvedavý, akým spôsobom sa bude realizovať oddlženie zdravotníctva potom, ako padla schéma, ktorá bola pripravovaná skoro rok, pretože si treba uvedomiť, dámy a páni, že preambula všetkých reformných zákonov hovorí o možnosti o účinnosti a implementácie týchto zákonov len za podmienky, že celý systém bude pred nadobudnutím účinnosti oddlžený. Chcem sa z tohto miesta spýtať nielen pána ministra Zajaca, ale aj pána ministra financií, akým spôsobom teda bude realizované oddlženie zdravotníctva po páde schémy, ktorá súvisela s obchodovaním s pohľadávkami Sociálnej poisťovne, ktoré sme včera svojím hlasovaním znemožnili. Toľko. Ďakujem vám pekne.